钦定古今图书集成/明伦汇编/闺媛典/第323卷 > 皇清五十六 > 陈锡周妻金氏
## 钦定古今图书集成/明伦汇编/闺媛典/第323卷 > 皇清五十六 > 陈锡周妻金氏

按《松溪县志》：“金氏，诸生陈锡周妻。年十七适陈，有妇德。周嗜学，读书，丙夜不休。氏操箴管线纩以从，率以为常。亡何，夫疾笃，氏昼夜扶卧起无懈，祷于神，求以身代，夫竟不起，时年二十五。恸哭几绝，水浆不入口者数日。父母谓曰：‘死易耳，独不为而翁计耶？既不能养矣，复遗幼子以为翁忧，吾不取也’。” 氏强就食。时当乱后，家中落，躬井臼，织纴以奉甘旨。每食，必命子之汉觇翁色悦乃退。姑范早世，夫姊归宁，每见必赍咨涕洟，谓之汉曰：“吾见而母，如见汝祖母与若父也。” 夫幼，弟二，皆妾姑刘氏出。刘殁，氏抚之如子。篝灯课读，与其子俱。枣栗饴蜜，必择美者先之。之汉幼时，尝拾遗钏归，立命还原所。其廉介类如此。